## Professionals de La Fe extrauen en altres hospitals quinze cors per a trasplantament

*** Dotze extraccions s’han fet en centres sanitaris de la Comunitat Valenciana i tres en altres autonomies
* La Fe és dels pocs hospitals d’Espanya que du a terme este procediment
* El procés s’activa quan l’hospital on es troba el donant no té programa de donació en asistòlia controlada**

L’equip mòbil d’extracció cardíaca de l’Hospital La Fe ha fet 15 eixides a altres centres per a recuperar cors donats en asistòlia controlada i trasplantar-los, des que es va posar en marxa el programa fa un any. Esta activitat s’ha centrat majoritàriament en hospitals de la Comunitat Valenciana i s’ha fet en 12 ocasions, les altres tres corresponen a altres autonomies.

La Fe és dels pocs centres hospitalaris d’Espanya que du a terme este procediment, que s’activa quan l’hospital on es troba el donant no té programa de donació en asistòlia controlada.

El procés es posa en marxa amb una telefonada en la qual el centre generador de la donació informa la Coordinació de Trasplantaments de La Fe de l’existència d’un potencial donant. Es tracta de pacients en els quals s’ha consensuat una retirada del tractament del suport vital o que tenen concedida la prestació d’ajuda a morir i expressen el seu desig de donar òrgans.

Amb la coordinació de l’Organització Nacional de Trasplantaments i en constant comunicació amb l’hospital on es troba el donant, “els professionals de La Fe es desplacen fins allí i transporten en ambulància tot l’equipament i material quirúrgic necessari per a fer la cirurgia cardíaca”, segons ha explicat Juan Martínez León, cap de cirurgia cardíaca de l’Hospital Universitari i Politècnic La Fe.

Cada actuació mobilitza dos especialistes en cirurgia cardíaca, un en anestesiologia especialitzat en cirurgia cardíaca, dos infermeres perfusionistes i un coordinador o coordinadora.

La coordinadora de trasplantaments de La Fe, Ana Tur, ha assenyalat que quan els professionals de La Fe arriben a la seua destinació, “cada un d’ells revisa amb el seu homòleg el procediment i concreta el pla d’actuació, al mateix temps, tot el material transportat s’instal·la per a poder realitzar la intervenció quirúrgica”.

“Comptar amb este equip tecnològic i amb l’entrega dels professionals de cirurgia cardíaca, perfusió i preservació cardíaca, anestesiologia i reanimació, medicina intensiva i coordinació de trasplantaments està permetent aprofitar al màxim les oportunitats de donació d’òrgans. La Fe forma part del reduït grup d’hospitals que ha superat el miler de trasplantaments cardíacs en el món i a Espanya és líder en nombre de trasplantaments fet anualment”, ha recordat el gerent del Departament de Salut València La Fe, José Luis Poveda.

“Tot l’hospital està bolcat amb l’activitat trasplantadora en resposta a la gran generositat de les persones donants i les seues famílies. En línia amb este compromís, la donació en asistòlia controlada amb extracció cardíaca ens està permetent augmentar el nombre de donants i de trasplantaments i, per tant, reduir les llistes d’espera”, ha postil·lat la coordinadora de trasplantaments de La Fe.

**Donació en asistòlia controlada**

La Comunitat Valenciana va aprovar el seu protocol de donació en asistòlia controlada en 2022 i eixe mateix any es va registrar la primera donació cardíaca en La Fe. Uns mesos després, el març de 2023, els professionals de La Fe van fer la primera extracció en un altre centre, concretament a l’Hospital Universitari Doctor Peset.

En l’últim any i mig, s’han fet 21 donacions en asistòlia controlada: 6 a La Fe i 15 en altres hospitals.

Estes 21 donacions s’han materialitzat en 19 trasplantaments cardíacs: 17 en adults i 2 pediàtrics; 17 s’han fet a la Comunitat Valenciana i 2, en altres comunitats.

“Sense dubte, el programa de donació cardíaca en asistòlia suposa un impuls i una expectativa de futur en el trasplantament cardíac i al mateix temps dona una resposta adequada a l’enorme generositat dels donants”, ha conclòs Martínez León.

Fecha: 09/05/2024